Rinaldo Rigola

Rinaldo Rigola a l'era nà a Biela ai 2 ëd fërvé dël 1868.
A l'era nà an na famija motobin pòvra e, finìa la sconda elementar, a l'avrìa dovù andé a travajé; tutun, un prèive a l'avìa armarcà soa anteligensa e soa bravura ant ël dissegn, e a l'ha convinciù sò pare a feje fé ëdcò la tersa.

Apress a l'é stàit pijà a botega da 'n fabricant ëd mobilia e a l'é vnù graveur dël bòsch.
A l'é emigrà për travajé an Fransa e ambelelà a l'é passionasse a la letura.
A l'ha përdù n'euj për n'assident an sël travaj e a l'é rintrà an famija.
A l'é passionasse al moviment dij téssij e a l'é avzinasse al sossialism për euvra ëd Dino Rondani.

Rigola a l'é vnù diputà dël colege ëd Biela: elegiù ch'a l'avìa ancor nen trant'agn, soa elession a l'é stàita anulà; ma peui a l'é stàit torna elegiù ëd fasson regolar ant ël 1900.
Tutun, për podèisse manten-e, a l'ha seghità a travajé.

Vnù bòrgno dël tut, a l'ha amprendù a scrive a màchina e a l'é restà ativ tanme organisator e polìtich.

Constituisse la Confederassion General dël Travaj, Rigola a l'é stàit elegiù segretari confederal e a l'ha tramudà a Turin.
Dël 1911 la sede dla confederassion a l'é trasferisse a Milan e Rigola a l'ha tramudà 'cò chiel ambelelà.
Antratant a l'avìa arnonsià a l'ufissi da diputà për sosten-e, a sò pòst, la candidadura ëd Felice Quaglino.

Rigola a l'é stàit në stòrich dël moviment ovrié.
A l'ha ëdcò scrivù dij vers an piemontèis.

A l'é mòrt a Milan ai 10 ëd gené dël 1954.

Rigola, Rinaldo
Rigola, Rinaldo
Rigola, Rinaldo